སྤྱིར་སྨན་ཞེས་པ་ནི་རྗེ་གཡུ་ཐོག་གསར་མ་ཡོན་ཏན་མགོན་པོས།སྨན་ནི་རྫས་གང་ཞིག་ནད་སེལ་བའི་མཆོག་ཏུ་གྱུར་ཅིང་།ཁོང་དུ་བཏང་བས་ཚེ་སྲོག་ལ་ཕན་པ་དེ་ལ་སྨན་ཞེས་བྱའོ།།ཞེས་གསུངས་པ་དང་།མདོར་ན་སྨན་ཞེས་པའི་གོ་དོན་གོང་དུ་གསུངས་པ་དེ་ལྟར་ཡིན་ལ།སྐབས་འདིར་བསྟེན་པའི་སྨན་ནི་ནད་གསོ་བའི་གཉེན་པོ་ཁོ་ནའི་ཆེད་མ་ཡིན་པར་ནད་མེད་ཐལ་མལ་གྱི་མི་ལ་སྔ་མོ་ནས་ནད་རིགས་གང་ཡང་མི་འབྱུང་བར་སྔོན་འགོག་བྱེད་ཐབས་དང་ཡང་ན་འབྱུང་ཁམས་ཀྱི་སྟོབས་མི་བྲི་བར་ན་ཚོད་རང་བཞིན་རྣམས་བསྲུང་འཛིན་བྱེད་ཐུབ་པའི་སྨན་གང་ཡིན་པ་དག་དམིགས་བྱར་བཟུང་ཡོད་པ་འཁུམས་པར་བྱ་དགོས་ལ།དཔལ་ལྡན་རྒྱུད་བཞི་ལས།ནད་དང་མེད་བྱ་བ་ཧྲིལ་གྱིས་དྲིལ།།ནད་མེད་དོན་དུ་རྒྱུན་སྤྱོད་དུས་སྤྱོད་དང་།།བཅུད་ལེན་རོ་ཙ་བཞི་རུ་ཤེས་པར་གྱིས།།ཟས་དང་སྨན་གཉིས་ཐུན་མོང་སྤྱི་རུ་སྦྱོར།།ཞེས་གསུངས་པ་ལྟར་སྐབས་འདིར་བསྟེན་པའི་སྨན་ནི་བྱིས་པའི་ལུས་སྟོབས་དང་ཚེ་མདངས་བསྐྱེད་པར་བྱེད་པའི་སྨན་རིགས་དང་དེ་བཞིན་དུ་དར་མ་དང་རྒན་པོའི་རིགས་ལ་འབའ་སམ་སྨན་མར་དང་མཁལ་གསོ་སྨན་མར་ལ་སོགས་སྨན་མར་གྱི་རིགས་དང་།ད་དུང་གྲུབ་ཐོབ་རིལ་དཀར་དང་ཟླ་ཤེལ་བདུད་རྩི་མ་སོགས་ཚེ་རིང་བཅུད་ལེན་གྱི་ནུས་པ་དང་ལྡན་པ་དག་མི་རེ་རེའི་རང་བཞིན་དང་།ཟུངས་སྟོབས།མེ་དྲོད་ཀྱི་སྟོབས་ཆེ་ཆུང་སོགས་ལ་གཞིགས་ནས་བསྟེན་ཚུལ་མདོར་ཙམ་བཀོད་ཡོད།